Diari Oficial de la Generalitat Valenciana


Sumari del DOGV 9537, del 20-02-2023 (2023/1411)

ORDRE 4/2023, de 9 de febrer de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat de la tomata valenciana per a la distinció amb la marca de qualitat CV.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9537

Data del DOGV
:   20-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1411


Data del document
:   09-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * legislació
    * política agrària regional

ORDRE 4/2023, de 9 de febrer de 2023, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat de la tomata valenciana per a la distinció amb la marca de qualitat CV. [2023/1411]  
La Llei 10/2006, de 26 de desembre, de mesures fiscals, de gestió administrativa i financera i d'organització de la Generalitat, en l'article 53, Protecció dels sistemes de qualitat agroalimentària del capítol XVII, estableix com un dels sistemes de qualitat o figura de qualitat agroalimentària la marca de qualitat CV, marca de garantia pròpia, sobre la base de reglamentacions de caràcter general.  
El Decret 91/1998, de 16 de juny, del Govern Valencià, aprova el Reglament de la marca de qualitat CV per a productes agraris i agroalimentaris (DOGV 3273, publicat el dia 26.06.1996), en què s'estableix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitant competències deslleials i facilitant al consumidor la seua identificació.  
Després dels estudis tècnics corresponents, la Direcció General de Desenvolupament Rural competent en matèria de qualitat agroalimentària ha estimat que per les seues característiques i qualitat la tomata valenciana és un producte amb prou mèrits per a ser objecte de l'aplicació de les previsions de l'esmentada disposició, i ha acollit i impulsat la iniciativa dels operadors econòmics que així ho han sol·licitat a la conselleria competent en matèria de productes agraris i agroalimentaris.  
  
En reglamentar la direcció general competent en matèria de qualitat la comercialització de la tomata valenciana d'acord amb el Decret 91/1998, del Govern Valencià, podrà emparar-se en la marca de qualitat CV, de titularitat de la Generalitat Valenciana, complint les condicions d'autorització i ús establides en el Reglament de la marca aprovat per aquest decret, l'aplicació i la gestió del qual correspon a la Conselleria d'Agricultura, Desenvolupament Rural, Emergència Climàtica i Transició Ecològica, a través de la Direcció General de Desenvolupament Rural.  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, del Consell,  
  
  
ORDENE  
  
Article únic. Aprovació de la reglamentació de qualitat  
S'aprova la reglamentació de qualitat de la tomata valenciana, que figura en l'annex de la present ordre, a l'efecte de l'autorització de l'ús de la marca de qualitat CV, d'acord amb el seu reglament, aprovat pel Decret 91/1998, de 16 de juny, del Govern Valencià. Aquest producte queda inscrit en el Registre de productes agroalimentaris amb marca de qualitat CV.  
  
  
DISPOSICIÓ ADDICIONAL  
  
Única. De la incidència pressupostària  
L'aplicació i el desplegament del que es disposa en aquesta ordre no tindran cap incidència en la dotació dels capítols de despesa assignats a la Generalitat i, en tot cas, hauran de ser atesos amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que estableix la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 9 de febrer de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS  
  
  
  
ANNEX  
Reglamentació de qualitat de la tomata valenciana  
  
En la present reglamentació s'estableixen els criteris generals per a identificar la tomata valenciana que pot distingir-se amb la marca de qualitat CV, descrivint el conjunt de requisits i controls que tenen com a fi aconseguir la diferenciació del producte davant del consumidor, tant per les seues especials característiques de qualitat com per les seues condicions de producció i condicionament. Per a tal fi es descriuen els següents requisits mínims:  
  
  
Capítol I  
Disposicions generals  
  
Article 1. Descripció del producte  
La tomata, denominada científicament Solanum lycopersicum L., pertany a la família de les solanàcies. És una planta anual les arrels de la qual en les espècies cultivades poden arribar als 0,5 m de profunditat. La tija és angulosa, recoberta en la superfície d'una vellositat glandular que li confereix una olor característica. La tija presenta un creixement inicial erecte, que esdevé arrossegadís si no es guia en el seu desenvolupament. Les fulles són pinnades compostes i les seues flors s'agrupen en inflorescències de color groc. El fruit de la tomata és una baia la mida i l'aspecte exterior de la qual depenen de la varietat cultivada.  
Les plantes del tipus varietal valenciana es caracteritzen per ser rústiques, vigoroses i amb bon fullatge. El seu fruit es distingeix per ser de mida gran, de color roig intens, de forma apuntada i amb «muscles» verds d'intensitat mitjana o intensa depenent de la varietat considerada. Presenta una pell fina, però resistent i un interior carnós amb un nombre elevat de lòculs i molt poca polpa.  
La tomata valenciana és una varietat cultivada àmpliament a les comarques del sud de Castelló, València i nord d'Alacant. Es cultiva tant a l'aire lliure com protegida en distints tipus de protecció. D'aquesta manera es recol·lecta tant primerenca i de mitjana estació com tardana. Per la seua carnositat així com per les seues bones qualitats organolèptiques, és destinada principalment al consum fresc.  
  
Article 2. Material vegetal de partida  
1. El producte emparat per la marca de qualitat tomata valenciana procedirà exclusivament de llavors de la varietat valenciana. Dins d'aquesta varietat es consideraran els subtipus tomata valenciana blanca i tomata valenciana masclet, descrits en l'article 3.  
2. La conservació de les varietats de tomata valenciana tradicional ha sigut possible gràcies a la selecció i el manteniment que han dut a terme els agricultors dels distints territoris valencians, pels bancs de germoplasma, així com les investigacions de millora genètica (fonamentalment introducció de resistència a malalties) realitzades per entitats d'investigació públiques. Aquestes tasques han anat realitzant-se mantenint les característiques organolèptiques i l'adaptabilitat als usos gastronòmics preferents a què es destinava aquest tipus de tomata.  
3. Es permet la utilització de llavors seleccionades i emmagatzemades per agricultors i agricultores i/o associacions de productors sense ànim de lucre, així com de llavors comercials de varietats tipus Valenciana, excepte varietats híbrides F1.  
4. En el cas d'utilització de llavors comercials, han de procedir d'un productor de llavors autoritzat per l'organisme competent en matèria de sanitat vegetal i comptar amb el corresponent passaport fitosanitari.  
  
5. En el cas d'utilització de llavors no comercials, en el procés d'extracció i conservació es faran servir mètodes i/o productes autoritzats per a aquesta finalitat. Aquests tractaments tenen la funció de controlar els patògens que puga contindre la llavor.  
6. Els plançons obtinguts en instal·lacions de vivers autoritzats han de comptar amb el corresponent passaport o certificat fitosanitari, que garantisca l'estat òptim de la planta, amb aspecte sa, lliure de plagues i defectes.  
7. Està permesa la utilització de planta empeltada de les varietats tipus Valenciana sobre un patró comercial.  
  
Article 3. Forma, dimensions i característiques del producte  
1. El producte emparat per la marca de qualitat CV correspondrà als tipus tomata valenciana blanca i tomata valenciana masclet.  
Els fruits del subtipus tomata valenciana blanca hauran de tindre les característiques següents:  
- Muscles verds d'intensitat mitjana quan comença la maduració del fruit.  
- Forma dels fruits cordiforme lleugerament apuntada.  
- Ratlles verdes en els fruits, que van des de la cicatriu del peduncle fins a la zona pistil·lar, amb una intensitat variable.  
- Fruits sòlids amb gran nombre de lòculs carnosos, de pell fina i color roig intens en la maduració.  
- Pes de fruit entre 200 i 500 grams.  
Els fruits del subtipus tomata valenciana masclet hauran de tindre les característiques següents:  
- Muscles verds d'intensitat forta quan comença la maduració del fruit.  
- Forma dels fruits cordiforme molt apuntada.  
- Ratlles verdes en els fruits, que van des de la cicatriu del peduncle fins a la zona pistil·lar, amb una intensitat variable.  
- Fruits sòlids amb menys quantitat de lòculs que el tipus blanca, carnosos, de pell fina i color roig intens en la maduració.  
- Pes de fruit entra 150 i 300 grams.  
2. El fruit ha de presentar un aspecte exterior sa i homogeni. Només s'admetran algunes alteracions simptomatològiques que no superen el 20 % de la superfície del fruit. En tot cas, els defectes estètics no afectaran l'interior del fruit.  
3. Fruit de sabor lleugerament dolç, amb un contingut de sòlids solubles entre 3,5 i 5,0 graus Brix, i amb poca acidesa, amb una concentració d'àcid cítric entre 0,45 % i 0,75 %, en què les condicions de cultiu en relació a la salinitat i quantitat d'aigua de reg poden fer variar aquests valors.  
  
  
Capítol II  
Pràctiques de cultiu, envasament i etiquetatge  
  
Article 4. Condicions generals  
1. Les pràctiques culturals i la gestió de les instal·lacions productives estaran encaminades a minimitzar els possibles impactes ambientals especialment el que es refereix a l'ús dels inputs, l'ús de materials reciclables i una adequada gestió de residus.  
2. Les pràctiques culturals estaran encaminades a respectar i preservar l'entorn natural de l'explotació, fomentant la biodiversitat de l'ecosistema.  
3. No s'utilitzaran organismes genèticament modificats ni derivats d'aquests en el material vegetal ni en els productes que s'hi apliquen.  
4. La comercialització fresca complirà les normes de comercialització que li siguen aplicables per la legislació vigent.  
  
Article 5. Pràctiques de cultiu  
1. Preparació del sòl. Es realitzarà respectant al màxim l'estructura del sòl i amb aportació d'adobs orgànics i inorgànics. La desinfecció del sòl serà mitjançant tractaments físics com la biosolarització. En parcel·les amb un nivell més elevat de patògens del sòl, i després de la preceptiva avaluació per personal tècnic especialitzat, es permetrà utilitzar la desinfecció amb tractaments químics sota supervisió del personal tècnic competent.  
2. Trasplantament. El trasplantament es realitza en hivernacle des del gener fins al març i a l'aire lliure des del març fins al juliol. Es realitza sobre sòl, amb separació entre fileres d'1,20 metres. Es deixarà entre plantes d'una mateixa línia una distància de 40 cm. També es permetrà el trasplantament sobre substrats que permeten el desenvolupament adequat de les plantes.  
3. Encanyat. En parcel·les a l'aire lliure s'utilitzaran canyes com a tutors per a aconseguir el desenvolupament vertical de les plantes. En hivernacle el sistema d'encanyat consistirà en la utilització de fils fixats a l'estructura de l'hivernacle.  
4. Fertilització. La nutrició de les plantes s'afavorirà preferentment per mitjà del manteniment de la fertilitat i l'activitat biològica del sòl. Es prioritzarà l'aportació d'adobs orgànics enfront dels inorgànics, prestant especial atenció a les dosis per evitar un excés d'adobament.  
  
5. Control d'adventícies. El control de males herbes es realitzarà preferentment amb mitjans mecànics, incloent-hi l'ús de plàstic. Alternativament s'empraran herbicides autoritzats en les dosis mínimes.  
  
6. Control de plagues i malalties. Es realitzarà preferentment amb mitjans biològics, culturals i físics enfront dels mètodes químics. Les aplicacions de productes fitosanitaris quedaran registrades en el llibre de camp del titular de l'explotació.  
7. Reg. S'utilitzaran tècniques de reg que garantisquen la màxima eficiència en l'ús de l'aigua i l'optimització dels recursos hídrics.  
8. Poda. Les plantes seran podades i conduïdes a una, dues o tres tiges i, com figura en el punt anterior, fixades o penjades de l'estructura de l'hivernacle mitjançant fils de ràfia o cotó.  
9. Recol·lecció. La recol·lecció es realitzarà en les condicions adequades per a evitar ferides als fruits que reduïsquen la seua qualitat i afavorisquen infeccions causants de podridures.  
Es durà a terme de manera manual i escalonada, evitant les hores de més insolació, i no es podrà conservar el peduncle. Els fruits es recol·lectaran quan hagen començat a canviar de color i s'observe aquest canvi en almenys el 5 % de la seua superfície. Una vegada recol·lectat, el producte es col·locarà en caixes, sense manipular-lo una vegada depositat, prestant especial atenció a no remoure els fruits per a evitar rascades i colps.  
10. Transport. El producte estarà protegit de la insolació directa i s'evitaran colps, magolaments i aixafaments produïts per manipulacions inapropiades que repercuteixen negativament en la seua qualitat i conservació.  
  
Article 6. Envasament i comercialització  
1. Les tècniques utilitzades en la manipulació, l'envasament i la paletització de la tomata valenciana emparades per la marca de qualitat CV garantiran en tot moment la qualitat i seguretat alimentària del producte, complint la legislació que els siga aplicable.  
2. La neteja dels fruits, prèvia a l'envasament, es realitzarà en sec, utilitzant un drap net, o amb dutxes, sense utilització de productes químics. La selecció i el posterior empaquetatge dels fruits es realitzarà de manera manual.  
3. Les caixes i els recipients utilitzats es mantindran nets i s'emmagatzemaran de manera que s'evite la contaminació per plagues i malalties.  
4. Com a criteri general, els recipients, els envasos i els llocs d'emmagatzematge no alteraran la composició i les característiques organolèptiques dels productes ni els transmetran substàncies tòxiques o que puguen contaminar o originar reaccions químiques perjudicials.  
5. Les condicions d'emmagatzematge evitaran les condensacions d'humitat i temperatures elevades. S'autoritza l'emmagatzematge del producte en cambres frigorífiques durant un període màxim de deu dies.  
  
6. L'envasament del producte emparat per la marca de qualitat CV es realitzarà en caixes de fusta, cartó, o plàstic.  
7. El procés de condicionament i envasament haurà de realitzar-se en els magatzems i les instal·lacions dels operadors autoritzats per a l'ús de la marca de qualitat CV i inscrits en el corresponent registre de magatzems i instal·lacions de condicionament.  
8. El període de comercialització comprendrà des de l'abril fins al novembre. El producte emparat per la marca de qualitat CV estarà destinat per al consum fresc.  
  
Article 7. Etiquetatge  
1. En l'etiquetatge de la tomata valenciana emparat per la marca de qualitat CV hauran de figurar les indicacions següents, a més de les exigides amb caràcter general per als aliments en el Reglament (UE) núm. 1169/2011 del Parlament Europeu i del Consell, de 25 d'octubre de 2011, sobre la informació alimentària facilitada al consumidor; en el Reial decret 126/2015, de 27 de febrer, pel qual s'aprova la norma general relativa a la informació alimentària dels aliments que es presenten sense envasar per a la venda al consumidor final i a les col·lectivitats, dels envasaments en els llocs de venda a petició del comprador, i dels envasaments pels titulars del comerç al detall, i en el Reglament d'execució (UE) núm. 543/2011 de la Comissió, de 7 de juny de 2011, pel qual s'estableixen disposicions d'aplicació del Reglament (CE) núm. 1234/2007 del Consell en els sectors de les fruites i hortalisses i de les fruites i hortalisses transformades, i en altres disposicions de caràcter nacional que els siguen aplicables:  
  
a) El nom del producte tomata valenciana.  
b) El distintiu de la marca de qualitat CV conforme amb l'article huité del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, i/o la norma que el substituïsca.  
c) El nom i/o logotip de l'entitat gestora de l'ús i control de la marca CV.  
2. Només eixiran al mercat com a tomata valenciana, emparats per la marca de qualitat CV, els productes que hagen superat tots els controls previstos en la present reglamentació tècnica.  
  
  
Capítol III  
Règim de control  
  
Article 8. Control intern  
1. Els operadors que vulguen cultivar i/o condicionar producte amb l'objecte de comercialitzar-lo com a producte acollit a la marca de qualitat CV, hauran d'estar inscrits en els registres corresponents creats a aquest efecte, i s'indicaran, a més, les parcel·les de l'explotació agrària dedicades al cultiu de tomata de la varietat valenciana, amb referències SIGPAC, i la ubicació de les instal·lacions i magatzems on es condicione el producte.  
2. Els productors disposaran d'un quadern d'explotació en què anotaran totes les operacions realitzades en les parcel·les inscrites en un termini màxim dels deu dies següents a executar-les. Aquest quadern haurà d'estar sempre disponible per a la inspecció per l'entitat de control i contindrà almenys les dades següents:  
- Fertilitzants i fitosanitaris aplicats: data, productes, quantitat i volum utilitzat.  
- Aquells altres punts exigits en la present reglamentació tècnica.  
  
3. Els operadors que realitzen la conservació i la preparació del producte per a comercialitzar-lo hauran de:  
a) Disposar d'un quadern postcollita en què s'anoten, en un termini màxim de quinze dies des de la seua pràctica, totes les operacions vinculades als processos de conservació, envasament i emmagatzematge exigits en la present reglamentació tècnica.  
El quadern postcollita haurà d'estar sempre disponible per a la inspecció per l'entitat de control.  
b) Tindre documentat i implantat un sistema que garantisca la traçabilitat del producte des de les parcel·les d'origen fins al magatzem o lloc d'envasament o confecció. A aquest efecte es podran utilitzar albarans d'entrada, que seran signats per la persona que fa el lliurament del producte i on constaran les dades següents: productor, producte, quantitat, parcel·la d'origen i data d'entrada.  
c) Disposar d'un registre d'incidències on queden anotades les partides que no complisquen els requisits i que, per tant, no podran comercialitzar-se sota la marca de qualitat.  
4. Es conservarà adequadament i separadament tota la documentació relativa al manteniment de les instal·lacions i equips.  
5. Es prohibeix comercialitzar com a productes emparats per aquesta norma els procedents d'unitats de cultiu (conjunt formats per productor, parcel·la i material vegetal) en què no es complisquen les indicacions contingudes en la present reglamentació tècnica en tota la producció.  
  
6. Quan durant la realització dels controls interns o externs es detecte l'incompliment d'alguna de les pràctiques establides en aquesta norma, s'haurà de deixar constància escrita de la desviació detectada i determinar les accions correctores que corresponguen.  
  
Article 9. Control extern  
1. Els operadors autoritzats a utilitzar la marca de qualitat CV Tomata Valenciana seran responsables que la seua producció i ús siguen conforme al que es disposa en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, a la normativa que el desplegue i, en especial, a la present reglamentació tècnica.  
  
2. Els operadors autoritzats per a l'ús d'aquesta se sotmetran, a càrrec seu, a un sistema d'avaluació de conformitat, realitzat per un organisme de control extern.  
3. L'organisme de control extern comunicarà al servei competent en matèria de qualitat agroalimentària diferenciada de la conselleria competent en matèria d'agricultura, en els terminis que aquesta fixe, els resultats dels controls realitzats als operadors alimentaris i els seus productes, tot això en funció del programa de control comunicat. Aquestes comunicacions recolliran, si és el cas, les mesures correctores que els operadors alimentaris van proposar per a esmenar les no conformitats detectades per l'organisme de control, i el grau de compliment i efectivitat de les mesures, així com qualsevol altra informació establida reglamentàriament.  
  
Article 10. Control oficial  
A l'empara del que es disposa en l'article seté del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, el control oficial per a garantir el compliment de les característiques pròpies de la marca CV Tomata Valenciana descrites en aquesta norma serà competència del servei responsable en matèria de qualitat diferenciada de la conselleria competent en agricultura i es faran de conformitat amb el Reglament (UE) 2017/625 del Parlament Europeu i del Consell, de 15 de març de 2017, relatiu als controls i altres activitats oficials realitzats per a garantir l'aplicació de la legislació sobre aliments i pinsos, i de les normes sobre salut i benestar dels animals, sanitat vegetal i productes fitosanitaris.